Ego Th., comes Campanie et Brie, palatinus, notum facio presentibus et futuris quod cum controversia esset inter me, ex una parte, et abbatem et monachos Regniaci, ex altera, super hoc, scilicet, quod dicti monachi asserebant quod ex dono predecessorum meorum comitum Campanie licebat eis libere, et sine aliqua consuetudine reddenda, adducere vina sua in tribus villis meis, videlicet: apud Trecas, apud Pruvinum et apud Barrum-super-Albam, et ea ibidem vendere; quod ego nullo modo sustinere volebam. Tandem, super premissis, inter nos compositum est in hunc modum: quod supradicti abbas et monachi, quod a me petebant, ut predictum est, mihi, meisque heredibus omnino quitaverunt et privilegiis suis inde confectis quoad predictum articulum pertinet penitus renuntiaverunt, et in dictis villis vina de cetero non adducent. Ego, siquidem, in recumpensationem predictorum donavi dictis monachis quindecim libras annui redditus percipiendas in intragio vinorum, in nundinis Sancti-Angulphi, apud Pruvinum, ad pagamentum. Ut, autem, hoc ratum et firmum habeatur, presentes litteras sigilli mei munimine roboravi, anno Gracie Mº CCº vicesimo-quinto.